SKRIFTLIG FORESPØRGSEL P-3878/00

af Anneli Hulthén (PSE) til Kommissionen

(4. december 2000)

Om: Ressourcer til mennesker, der er ramt af Creutzfeldt-Jacobs sygdom

Kan Kommissionen garantere, at der stadigvæk bliver stillet tilstrækkelige ressourcer til rådighed for mennesker, som rammes af Creutzfeldt-Jacobs sygdom, f.eks. pleje og rehabilitering? Kan Kommissionen også garantere, at der opføres tilstrækkelige midler til forebyggende foranstaltninger og forskning?

Svar afgivet på Kommissionens vegne af David Byrne

(15. januar 2001)

I artikel 152 (tidligere artikel 129) i EF-traktaten fastslås det udtrykkelig (stk. 5), at Fællesskabets indsats på folkesundhedsområdet respekterer fuldt ud medlemsstaternes ansvar for organisation og levering af sundhedstjenesteydelser og medicinsk behandling.

Hvilke ressourcer, der tildeles til f.eks. pleje og rehabilitering, henhører således i vidt omfang under medlemsstaternes kompetence.

Der har dog være fremskaffet midler gennem en europæisk handlingsplan til en intensivering af forskningen i de uløste spørgsmål vedrørende smitsom spongiform encephalopati hos dyr og mennesker. Handlingsplanen blev foreslået af Kommissionen i november 1996, og den blev hurtigt vedtaget af Rådet og Parlamentet med et tillægsbudget på 35 mio. EUR, hvorved fællesskabsfinansieringen nåede op på 50,7 mio. EUR. Kommissionen har siden i hele Europa finansieret 54 projekter, som 150 forskningslaboratorier har deltaget i, under det fjerde rammeprogram for forskning (programmerne Biomed, Biotech og FAIR).

Forskningsaktiviteterne fortsættes i det femte rammeprogram, hvor alle aspekter, der nævnes i handlingsplanen herunder: klinisk og epidemiologisk forskning i spongiform encephalopati (SE), infektionsbæreren og dens overførselsmekanisme, diagnosticering af SE, evaluering af risikoen i forbindelse med SE, behandling og forebyggelse af SE, og koordinering af forskningsaktiviteterne mellem medlemsstaterne

indgår i livskvalitetsprogrammet. Tre nye projekter er blevet udvalgt til at modtage støtte for at fortsætte den konstante overvågning af Jakob-Creutzfeldt's (CJD) sygdom og de konkrete tilfælde af sygdommen, harmonisere diagnosticeringmetoderne og undersøge fremstillingsprocesser, der kan nedsætte risikoen for smitte. Indkaldelser af forslag under livskvalitetsprogrammet vil i løbet af 2001 give yderligere mulighed for at styrke disse bestræbelser og fokusere på kritiske områder, hvor der er behov for forskning.

Spørgsmålet om overvågning af netop denne sygdom indgår også blandt Fællesskabets aktioner på folkesundhedsområdet og er således konkret nævnt i Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1).

Samarbejdende netværker af personer, der direkte eller indirekte berøres af CJD, har endvidere mulighed for at indsende projektforslag, når der indkaldes forslag inden for rammerne af Fællesskabets handlingsprogram om sjældne sygdomme (1999-2003) eller Fællesskabets handlingsprogram for forebyggelse af AIDS og andre overførbare sygdomme (1996-2000 Kommissionen har foreslået en forlængelse for 2001-2002).

(1) EFT L 268 af 3.10.1998.